Document ID: 32012R0760

IZVEDBENA UREDBA KOMISIJE (EU) št. 760/2012
z dne 21. avgusta 2012
o spremembi Uredbe (ES) št. 595/2004 v zvezi z intenzivnostjo kontrole, ki jo izvajajo države članice v okviru sistema kvot za mleko
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 85 v povezavi s členom 4 Uredbe,
ob upoštevanju naslednjega:
(1)
Člen 22 Uredbe Komisije (ES) št. 595/2004 z dne 30. marca 2004 o podrobnih pravilih za uporabo Uredbe Sveta (ES) št. 1788/2003 o uvedbi dajatve v sektorju mleka in mlečnih proizvodov (2) določa intenzivnost kontrole, ki jo morajo države članice izvajati za mleko, oddano v okviru sistema kvot. Če je bila v vsakem od treh preteklih 12-mesečnih obdobij skupna prilagojena oddaja manj kot 95 % oddaje, ki je del nacionalne kvote, se intenzivnost kontrole za oddaje lahko zmanjša z 2 % na 1 % proizvajalcev in s 40 % na 20 % količine mleka, prijavljenega po prilagoditvi.
(2)
Upravna zapletenost navedenih kontrol je razmeroma visoka in jo je treba poenostaviti.
(3)
Države članice so z navedeno kontrolo skozi leta pridobile veliko izkušenj in uporabljajo splošen načrt za kontrolo, ki temelji na analizah tveganja.
(4)
Rezultati revizij Komisije v državah članicah so v skoraj vseh primerih pokazali, da niso bili potrebni nikakršni popravki.
(5)
V skladu s Prilogo IX k Uredbi (ES) št. 1234/2007 se sistem kvot za mleko zaključi leta 2015.
(6)
Zato je primerno, da se intenzivnost kontrole za oddane količine v vseh državah članicah določi na 1 % proizvajalcev in na 20 % količine oddanega mleka, prijavljenega po prilagoditvi, ter da se število kontrol podvoji samo v primeru večjih nepravilnosti ali neskladij.
(7)
Uredbo (ES) št. 595/2004 bi bilo zato treba ustrezno spremeniti.
(8)
Glede na to, da je namen predlaganih sprememb zmanjšati intenzivnost kontrol in tako ublažiti upravno breme za države članice, bi bilo treba spremembe uporabljati za tekoče 12-mesečno obdobje, ki je začelo teči 1. aprila 2012. Zato bi bilo treba to uredbo uporabljati od navedenega datuma.
(9)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 595/2004 se spremeni:
1.
člen 19(3) se nadomesti z naslednjim:
„3. Šteje se, da je kontrola zaključena, ko je na voljo ustrezno poročilo o kontroli.
Vsa poročila o kontroli se zaključijo v osemnajstih mesecih po koncu zadevnega 12-mesečnega obdobja.
Vendar se morajo v primerih, ko se kontrola iz člena 20 izvaja hkrati z drugo kontrolo, upoštevati roki, ki so določeni za drugo kontrolo in izdelavo ustreznih poročil o kontroli.“;
2.
člen 22 se spremeni:
(a)
odstavek 1 se nadomesti z naslednjim:
„1. Kontrola iz člena 21(1) zajema najmanj:
(a)
1 % proizvajalcev za vsako 12-mesečno obdobje;
(b)
20 % količine mleka, prijavljenega po prilagoditvi za zadevno obdobje, in
(c)
reprezentativni vzorec prevoza mleka med izbranimi proizvajalci in odkupovalci.
Kontrola prevoza iz točke (c) se izvaja zlasti pri iztovarjanju v mlekarnah.“;
(b)
doda se nov odstavek 4:
„4. Če so pri kontroli ugotovljene večje nepravilnosti ali neskladja v regiji ali delu regije, pristojni organ podvoji število kontrol za to regijo ali del regije v zadevnem 12-mesečnem obdobju in naslednjem 12-mesečnem obdobju.“
Člen 2
Ta uredba začne veljati na dan objave v Uradnem listu Evropske unije.
Uporablja se od 1. aprila 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. avgusta 2012

Labels: 10
6